Suurbritannia teadlaste läbi viidud uurimistööst selgus, et mõõdukas olesklemine päikesevalguse käes võib aidata püsida noorena.  Uurijate sõnul näib nimelt ennekõike päikesevalguse toimel  nahas tekkiv D-vitamiin aeglustavat vananemisprotsesse kogu organismis ning võib kaitsta ka vananemisega kaasnevate haiguste eest, nagu näiteks erinevat tüüpi südametõved.  Londoni King's College'i teadurid mõõtsid 2160 18-79 aastase naise bioloogilise vananemise markeriks peetavat vere valgeliblede telomeeride pikkust ning D-vitamiini kogust uuritavate veres.  Telomeerid kujutavad enesest  mittekodeerivaid lõike kromosoomide otstes ning täidavad omalaadse riske maandava puhvri rolli, mis peab tagama, et DNA-andmete kopeerimise käigus ei läheks kaotsi rakkude normaalseks elutegevuseks vajalikku geneetilist informatsiooni.  Vananedes muutuvad inimese telomeerid lühemaks ja see tõstab ajapikku erinevate haiguste tekke tõenäosust.  Ajakirjas American Journal of Clinical Nutrition tutvustatava analüüsi käigus selgus pärast katsetes osalenute vanuse arvestamist, et kõrge D-vitamiini tasemega naistel on keskmisest pikemad telomeerid, mis näitab, et nad on bioloogiliselt nooremad ja tervemad.  Uurimistööst ilmneb, et D-vitamiin aeglustab vananemisprotsesse DNAs ning seeläbi kõiki vananemisprotsesse kogu organismis.  Uurimistööd juhtinud dr Brent Richards pidas leidu oluliseks ja märkis, et tegemist on esimese korraga, kus teaduslikult tõestatakse, et inimesed, kelle organismi D-vitamiini tase on kõrge, vananevad aeglasemalt, kui inimesed, kelle kehas leidub D-vitamiini vähe.  Richardsi hinnangul võib see selgitada, miks on D-vitamiinil leitud olevat mitmete vananemisega seotud haiguste tekke riski alandav mõju.  Uuringu kaasautor Tim Spectori sõnul on seega võimalik mõnevõrra absurdne olukord, kus seesama päikesevalgus, mis tõstab sul nahavähki haigestumise riski, aeglustab samal ajal su keha üldist vananemist.  Spector ja Richards toonitavad, et tegid uuringu käigus kindlaks vaid D-vitamiini taseme ja  vananemisprotsessi kiiruse seotuse, ent see ei tõesta veel ümberlükkamatult, et telomeeride lühenemise pidurdumise põhjustajaks on kindlasti just ja ainult D-vitamiin, mistõttu kõnealune seos vajab veel tublisti lisauuringuid.  D-vitamiin tekib nahas päikesevalguse toimel ning seda leidub suuremates kogustes kalamaksaõlis, rasvastes kalades, kanamunas, nisuidudes ja päevalilleseemnetes.        Vaata ka: